เดือนพ.ย.เงินไหลออกเพิ่ม50%
ธปท.เผยเดือน พ.ย. เงินไหลออกสุทธิถึง 1.1 แสนล้าน สูงกว่าเดือนก่อนหน้าเท่าตัว
4 ม.ค. 2559

ธปท.เผยเดือน พ.ย. เงินไหลออกสุทธิถึง 1.1 แสนล้าน สูงกว่าเดือนก่อนหน้าเท่าตัว
ธนาคารแห่งประเทศไทย (ธปท.) รายงานดุลเงินทุนเคลื่อนย้ายล่าสุดในเดือน พ.ย. 2558 ว่า เงินทุนไหลออกสุทธิ 3,048 ล้านเหรียญสหรัฐ หรือประมาณ 1.1 แสนล้านบาท หากคิดอัตราแลกเปลี่ยน ณ วันที่ 30 ธ.ค. 2558 ที่ปิดตลาดที่ระดับ 36 บาท/เหรียญสหรัฐ เพิ่มขึ้นจากเดือนก่อนหน้า 50.45% ที่มีเงินทุนไหลออกสุทธิ 1,510 ล้านเหรียญหรัฐ หรือประมาณ 5.4 หมื่นล้านบาท
สำหรับในรอบ 11 เดือนของปี 2558 พบว่า เงินทุนไหลออกสุทธิ 15,572 ล้านเหรียญสหรัฐ หรือประมาณ 5.6 แสนล้านบาท แบ่งเป็นไตรมาสแรกไหลออกสุทธิ 2,015 ล้านเหรียญสหรัฐ ไตรมาส 2 ไหลออกสุทธิ 1,787 ล้านเหรียญสหรัฐ ไตรมาส 3 ไหลออกสุทธิ 7,212 ล้านเหรียญสหรัฐ เดือน ต.ค.ไหลออกสุทธิ 1,510 ล้านเหรียญสหรัฐ และเดือน พ.ย.ไหลออกสุทธิอีก 3,048 ล้านเหรียญสหรัฐ
ทั้งนี้ เงินไหลออกสุทธิในเดือน พ.ย. 2558 เกิดจากการขายสุทธิในหลักทรัพย์ไทย ทั้งตราสารหนี้และตราสารทุนของนักลงทุนต่างชาติ สอดคล้องกับตลาดอื่นในภูมิภาคที่มีเงินไหลออกเช่นกัน เนื่องจากคาดการณ์ว่าธนาคารกลางสหรัฐ (เฟด) อาจปรับขึ้นดอกเบี้ยนโยบายในเดือน ธ.ค. นอกจากนี้ยังมีการนำเงินออกไปลงทุนในหลักทรัพย์ และฝากเงินในต่างประเทศของกองทุนที่ลงทุนในต่างประเทศ (Foreign Investment Fund หรือ FIF) 
นอกจากนี้ ยังมีการออกไปลงทุนโดยตรงในต่างประเทศอย่างต่อเนื่องของเอกชนไทยในภาคธุรกิจสำคัญ ได้แก่ อุตสาหกรรมอาหาร การขุดเจาะปิโตรเลียมดิบและก๊าซธรรมชาติ และการขายส่งสินค้าทั่วไป ขณะเดียวกันมีเงินทุนไหลเข้าจากเงินลงทุนโดยตรงจากต่างประเทศ (เอฟดีไอ) ในภาคธุรกิจสำคัญด้วย อาทิ การเงินและการประกันภัย การขายยานยนต์ และธุรกิจอสังหาริมทรัพย์ เป็นต้น
ก่อนหน้านี้ นายเมธี สุภาพงษ์ รองผู้ว่าการ ด้านเสถียรภาพการเงิน ธปท. กล่าวว่า ยังคงต้องมีการติดตามทิศทางขาขึ้นของดอกเบี้ยสหรัฐว่าจะส่งผลต่อตลาดในประเทศพัฒนาแล้ว และตลาดประเทศเศรษฐกิจเกิดใหม่ (อีเมอร์จิ้ง มาร์เก็ต) รวมทั้งไทยอย่างไรต่อไป